Gergasi sudah kembali!
"KE tepi! Ke tepi! Gergasi sudah kembali!".Lebih tiga dekad memperkasakan jenama KRU, kumpulan yang dianggotai trio adik beradik, Datuk Norman Abdul Halim, Datuk Yusry Abdul Halim dan Edry Abdul Halim hadir dengan deretan karya hebat dan menambat hati jutaan peminat. Sebut saja karya-karya hebat mereka antaranya Awas!, Ohh! La! La!, Apa Saja, Fanatik, Jangan Lafazkan dan banyak lagi, tentunya KRU yang pernah mencipta fenomena ini akan mengisi bayangan memori mereka yang membesar di era 1990-an hingga 2000-an. Kini, tiga beradik ini kembali bersatu selepas mengumumkan mengenai persaraan mereka beberapa tahun lalu dan bakal hadir dengan buah tangan terbaru, namun kekal dengan DNA asal mereka. "Ini satu hari yang bersejarah dan kami harap satu detik terbaik untuk peminat juga. Kami ada sebuah album yang akan dihasilkan berjudul Kaset, memuatkan 10 lagu yang akan turut diadakan konsert bersiri yang akan berlangsung pada tahun depan," kata Norman. Menurut Norman, kehadiran album baharu ini umpama jawapan buat persoalan yang sering diajukan peminat kepadanya di media sosial. "Setiap kali saya muat naik hantaran di media sosial, orang akan tanya bila KRU nak keluarkan lagu baharu. Kadang-kadang, saya tertanya-tanya, adakah mereka lupa yang kami dah umumkan persaraan kami. "Tapi, Alhamdulillah, atas harapan mereka juga kami rasa kena buat dan saya rasa bukan hanya kami nak buktikan apa-apa. Kalau dapat tarik sokongan peminat baharu, Alhamdulillah," katanya. Berkongsi mengenai penghasilan album Kaset itu, Norman berkata, kali ini, semuanya dilakukan secara kerjasama bertiga. "Dari sudut penulisan lagu, kami buat secara bersama mungkin pada lima hingga enam tahun pertama KRU saja. Selepas itu, Edry ada bahagian dia, saya ada bahagian saya dan Yusry ada bahagian dia.  "Jadi, masing-masing buat bahagian sendiri dan kadang-kadang, kita tahu lagu muzik itu muzik siapa. Jadi, yang berbeza dalam album baharu ini, kami buat semuanya bersama. "Malah, bahagian rap saya pun, mereka betulkan. Kalau tak, mereka tak pernah nak ajar saya rap. Jadi, perkataan atau cara penyampaian rap itu, semuanya hasil kerjasama yang lebih mantap berbanding sebelum ini," katanya. Bagi Yusry, keutamaan adalah untuk mereka sendiri menaruh kepercayaan dan jatuh cinta dengan karya yang dihasilkan sebelum diperdengarkan kepada peminat. "Pertama sekali, kami buat lagu untuk kami sendiri. Kami kena betul-betul percaya dengan karya itu dan tak boleh berpura-pura sukakan lagu itu sedangkan kami tak suka. "Kedua, untuk peminat KRU yang sedia ada, yang dah lama. Manakala, untuk peminat baharu, itu semua bonus buat kami. Kalau mereka suka, Alhamdulillah. Kami takkan keluarkan lagu untuk sesuaikan dengan zaman sekarang. Tak boleh. Ia takkan berhasil," katanya. Bagi Edry selaku penerbit, kerjasama ketiga-tiga mereka menjadi elemen penting dalam melengkapkan karya seni ini. "Kami memang bersetuju untuk saya terbitkan album ini, tetapi dari sudut lagi, saya sendiri juga sedar untuk kami kembalikan 'trademark' bunyi KRU itu, kami perlukan elemen Yusry dan Norman juga. Masing-masing ada identiti sendiri, tetapi, apa yang peminat gemari adalah bunyi bertiga itu. "KRU ini tiada formula. KRU punya lagu, kalau dimainkan tiga saat saja pun orang dah tahu itu lagu KRU. Dengan pengaruh hip hop Norman, Yusry dengan pop R&B dan saya lagu-lagu yang berat sikit, bunyi itu menjadi bunyi KRU. "Band lain tak boleh ambil bunyi itu sebab nanti orang akan cakap, mereka kedengaran seperti KRU. Jadi, cabaran dia adalah untuk bekerjasama dengan adik beradik yang dah sekian lama tak bekerjasama. Tapi, bagi saya secara peribadi, saya terbuka," katanya. Kompromi, tolak ansur dan ketepikan ego masing-masing menjadi tunjang utama buat ketiga-tiga mereka. "Apa pendapat mereka mengenai demo saya dan saya pun dengar pandangan mereka juga. Kelebihan kami selepas melalui pelbagai peringkat dan pengalaman, kami lebih terbuka sekarang. Mungkin dulu, darah muda, kamu mahu ikut cara kamu, kan? "Tapi, apa yang kami sedar dan bina bersama jenama KRU itu, dulu kami mencari arah untuk bawa karier ini ke mana. Tapi, apabila kami dah rehatkan sebentar jenama itu, kembali bersama dan kami kena buat semua seni bunyi itu. "Saya tak boleh lakukannya secara individu, kami kena buat bersama. Jadi, kompromi itu agak terbuka sekarang. "Dulu, kami bermula begitu, duduk dalam satu bilik bertiga. Itu magis yang kami rindukan kerana dah tak perlu ego masing-masing dan cara sendiri. Apa yang saya dengar daripada demo yang dihasilkan, bunyi KRU itu bakal dikeluarkan bermula 20 November ini," katanya. Tidak mustahil sekiranya muzik yang dibawakan KRU akan dapat mencuri perhatian peminat generasi baharu memandangkan nama dan sentuhan muzik mereka masih relevan sehingga ke hari ini.